依御史溫飛卿華清宮二十二韻
作者：徐夤
朝代：唐

paragraphs: 地靈蒸水暖，天氣待宸遊。
嶽拱蓮花秀，峯高玉蘂秋。
朝元雕翠閣，乞巧繡瓊樓。
碧海供驪嶺，黃金絡馬頭。
五王更入帳，七貴迭封侯。
夕雨鳴鴛瓦，朝陽曄柘裘。
伊臯爭負鼎，舜禹讓垂旒。
墮珥閑應拾，遺釵醉不收。
飛煙籠劍戟，殘月照旌斿。
履朔求衣早，臨陽解佩羞。
宮詞裁錦段，御筆落銀鉤。
帝里新豐縣，長安舊雍州。
雪衣傳貝葉，蟬鬢插山榴。
對景瞻瑤兔，昇天駕綵虬。
丹書陳北虜，玄甲擐犀牛。
聖誥多屯否，生靈少怨尤。
穹旻當有輔，帷幄豈無籌。
鳳態傷紅豔，鸞輿緩紫騮。
樹名端正在，人欲夢魂休。
讖語山旁鬼，塵銷隴畔丘。
重來芳草恨，往事落花愁。
五十年鴻業，東憑渭水流。